
РЕПУБЛИКА БЪЛГАРИЯ
Министър на земеделието и храните

ДО
МИНИСТЕРСКИЯ СЪВЕТ
НА РЕПУБЛИКА БЪЛГАРИЯ


ДОКЛАД
ОТ Г-Н ПЛАМЕН АБРОВСКИ – МИНИСТЪР НА ЗЕМЕДЕЛИЕТО И ХРАНИТЕ

Относно: Проект на Постановление на Министерския съвет за изменение на Правилника за прилагане на Закона за лова и опазване на дивеча, приет с Постановление № 151 на Министерския съвет от 2001 г. (обн., ДВ, бр. 58 от 2001 г.)


УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖИ И ГОСПОДА МИНИСТРИ,
На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление на Министерския съвет за изменение на Правилника за прилагане на Закона за лова и опазване на дивеча, приет с Постановление № 151 на Министерския съвет от 2001 г. 

Причини, които налагат приемането на акта
Предложеният проект на акт предвижда разрешените дневни норми за отстрел от един ловец за пъдпъдък (Coturnix coturnix) – до 15 броя да бъде намалена до 10 броя, а по линия на организирания ловен туризъм – до 30 броя също да бъде намалена до 10 броя.
Експертната група по природозащитните директиви към Европейската комисия (NADEG) на заседание, проведено на 20 март 2026 г. отправи технически препоръки към държавите членки относно управлението на три вида птици, обект на лов, в т. ч. пъдпъдък. През последните години на европейско ниво се наблюдава засилен научен и институционален интерес към състоянието на популацията на пъдпъдъка (Coturnix coturnix), въз основа на отчетени негативни тенденции в числеността на вида в ареала му. Техническа препоръка към държавите членки е да предприемат превантивни и адаптивни мерки, насочени към устойчиво управление на трите вида птици, обект на лов, в т. ч. пъдпъдък, до изработване на адаптивен механизъм за устойчивото му ползване. На територията на Република България от 2022 г. се изпълнява национален мониторинг на гургулицата и пъдпъдъка с участието на представители на научните среди, държавните институции, ловни и природозащитни организации. Към настоящия момент събраните данни не установяват пряка зависимост между ловния натиск и наблюдаваните промени в състоянието на популацията. Независимо от това, с оглед прилагане на принципа на предпазливост (Precautionary Principle in the Birds Directive) от Директива 2009/147/ЕО на Европейския парламент и на Съвета от 30 ноември 2009 година относно опазването на дивите птици, е целесъобразно да бъдат предприети предварителни мерки в посока за осигуряване на благоприятен природозащитен статус на вида на територията на Европейския съюз, като се въведе умерено ограничаване на ловното ползване чрез намаляване на допустимата дневна норма за отстрел на пъдпъдък за един ловец.

Цел
Поддържане на вида в благоприятен природозащитен статус и привеждане на националната практика в съответствие с актуалните препоръки на Европейската комисия. Гарантиране устойчивото ловно ползване на вида.

Анализ за съответствие с правото на Европейския съюз
Проектът не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Очаквани резултати от прилагането на акта
С ловуването на пъдпъдък при дневни норми за отстрел на един ловец до 10 броя, както и по линия на организирания ловен туризъм до 10 броя, ще изпълним отправените от Експертната група по природозащитните директиви към Европейската комисия технически препоръки към държавите членки относно управлението на три вида птици, обект на лов, в т. ч. пъдпъдък. Така, страната ни предприема навременни превантивни и адаптивни мерки, насочени към устойчиво управление на вида до изработване на адаптивен механизъм за устойчивото му ползване, както и адаптираме националното ни законодателство към актуалното биологично състояние на популацията на вида и динамиката на миграционните процеси, като се отчита и обстоятелството, че пъдпъдъкът е ловен вид. С тази мярка постигаме целите си – 1) привеждане на националната практика в съответствие с актуалните препоръки на Европейската комисия, 2) гарантиране устойчивото ползване на вида, 3) поддържане на видовете птици в благоприятен природозащитен статус,  4) ангажираност на институциите към прилагането на научно доказани подходи при управлението на ловното стопанство и дивата природа и 5) сътрудничество между институциите, научните среди и ловните организации, като тези цели са определени в съответствие с препоръките на Европейската комисия, отправени към държавите членки. Изравняването на отстрелните норми ще допринесе за постигане на поставената цел, а именно ограничаване до 75 % на осъществявания отстрел и ще осигури равноспоставеност между ловците. Ловният съвет към Изпълнителна агенция по горите, проведен на 14 май 2026 г. изрази категоричната си подкрепа за прилагането на предложената мярка дневната норма за отстрел за ден на ловец да се ограничи до 10 броя, и по линия на организирания ловен туризъм също до 10 броя. Подкрепа за тази мярка е изразена и от Управителния съвет на националното ловно сдружение по чл. 31, ал. 2 от Закона за лова и опазване на дивеча.

Финансови и други средства, необходими за прилагането на новата уредба
Таксата се заплаща за ловен излет, същата не е обвързана с дневни норми за отстрел от един ловец и по линия на организирания ловен туризъм. Приходите от събираната такса не оказват въздействие върху държавния бюджет.
Предложеният проект на акт на Министерския съвет не води до въздействие върху държавния бюджет, поради което към него е приложена финансова обосновка, изготвена съгласно приложение № 2.2 към чл. 35, ал. 1, т. 4, буква „б" от Устройствения правилник на Министерския съвет и на неговата администрация.
За изпълнението на проекта на акт не са необходими допълнителни разходи/трансфери/други плащания по бюджета на Министерството на земеделието и храните, респективно по бюджета на Изпълнителната агенция по горите за 2026 г. и следващите бюджетни години.
Проектът на акт не води до изменения в целевите стойности на показателите за изпълнение по програми, в това число и ключовите индикатори.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на постановление на Министерския съвет, докладът (мотивите) към него, частичната предварителна оценка на въздействието и становището на дирекция „Координация и модернизация на администрацията“ в Министерския съвет са публикувани на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В съответствие с изискванията на чл. 26, ал. 5 от Закона за нормативните актове на интернет страницата на Министерството на земеделието и храните и на Портала за обществени консултации е публикувана справка за постъпилите предложения заедно с обосновка за неприетите предложения.

Документите по проекта на Постановление на Министерския съвет за изменение на Правилника за прилагане на Закона за лова и опазване на дивеча, приет с Постановление № 151 на Министерския съвет от 2001 г. са съгласувани по реда на чл. 32 от Устройствения правилник на Министерския съвет и на неговата администрация. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР-ПРЕДСЕДАТЕЛ,
УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,
УВАЖАЕМИ ГОСПОЖО И ГОСПОДА МИНИСТРИ,
Предвид изложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на постановление на Министерския съвет.

	Приложение: 
	1. Проект на постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията“ в Министерския съвет по частичната предварителна оценка на въздействието;
4. Финансова обосновка;
5. Справка за отразяване на становищата, постъпили по реда на чл. 32 – 34 от Устройствения правилник на Министерския съвет и на неговата администрация;
6. Постъпилите становища по реда на чл. 32 – 34 от Устройствения правилник на Министерския съвет и на неговата администрация;
7. Справка за отразяване на постъпилите предложения и становища от обществената консултация;
8. Постъпилите предложения и становища от обществената консултация;
9. Проект на съобщение за средствата за масово осведомяване.

